Пра рэпетыцыі аркестра я меў уяўленні толькі праз класіку сусветнага кінематографа. Памятаеце фільм Федэрыка Феліні? Якім грандыёзным шухерам сканчалася тая стужка! Ну а карціну Рыгора Аляксандрава “Веселые ребята”, мяркую, бачылі ўсе. Дык вось, тая бойка джазавага аркестра — нікчэмны канфлікт у параўнанні з сусветнай катастрофай у геніяльнага італьянца. Я да чаго вяду: выпраўляючыся на рэпетыцыю Нацыянальнага акадэмічнага канцэртнага аркестра Беларусі, нашага ўдзельніка Міжнароднага конкурсу выканаўцаў эстраднай песні “Віцебск-2018” і канкурсантаў Нацыянальнага фестывалю беларускай песні і паэзіі “Маладзечна-2018”, я крыху баяўся. А раптам каму з музыкантаў у гэты дзень нешта пад хвост патрапіла? І тады варта з’явіцца іскрынцы, каб распалілася сеча паміж скрыпкамі і дудкамі.